AlexejDobrolubov/national_council_slovak_2010 huggingface dataset:
9. schôdza NR SR - 13.deň - B. popoludní
Dátum: 2024-02-21
Poslanec: Ledecký, Vladimír (SaS)
Druh vystúpenia: Vystúpenie v rozprave

68. Ďakujem pekne. Vážený pán predsedajúci, vážené pani poslankyne, vážení páni poslanci, v súlade s § 73 zákona o rokovacom poriadku som bol výborom určený za spravodajcu k návrhu zákona, ktorý je uvedený pod tlačou 149. Prikladám informáciu k predloženému návrhu zákona. Návrh spĺňa náležitosti podľa rokovacieho poriadku a legislatívnych pravidiel tvorby zákonov. Súčasťou predloženého návrhu je stanovisko Ministerstva financií Slovenskej republiky a Ministerstva hospodárstva Slovenskej republiky. V zmysle oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby Národná rada po všeobecnej rozprave sa uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady č. 147 zo 16. januára 2024 navrhujem, aby návrh zákona prerokovali tieto výbory: Ústavnoprávny výbor Národnej rady Slovenskej republiky a Výbor Národnej rady Slovenskej republiky pre sociálne veci. Za gestorský výbor navrhujem Výbor Národnej rady pre sociálne veci a odporúčam, aby predmetný návrh zákona výbory prerokovali do 30 dní a v gestorskom výbore do 32 dní od prerokovania návrhu zákona v Národnej rade Slovenskej republiky v prvom čítaní. Prosím, pán predsedajúci, otvorte všeobecnú rozpravu. Ďakujem.
9. schôdza NR SR - 12.deň - B. popoludní
Dátum: 2024-02-20
Poslanec: Ledecký, Vladimír (SaS)
Druh vystúpenia: Vystúpenie v rozprave

34. Ďakujem pekne, pán predsedajúci. V prvom rade musím povedať, pani poslankyňa, že oceňujem návrh na efektívnejšiu implementáciu zákona. Jasné, že ten zákon bol podaný a treba ho precizovať, ale ako ste spomínali vlastne v tých štatistikách, že tie štatistiky vlastne nám nevyjadrujú nič, lebo keď máme obec, kde nie je žiadna materská škôlka, tak je logické, že žiadny rodič, a žije tam ešte rómska komunita, ktorá vie, že do iného mesta alebo dediny ich deti do škôlky nezoberú, tak je jasné, že nikto nepodá žiadosť o materskú škôlku. Ja poznám vedľa lokalitu, ktorá má asi 150 detí v predškolskom veku a nemajú tam materskú škôlku a tie deti sedia doma a dám krk na to, že nikto nepodal žiadosť o prijatie do materskej škôlky, lebo, lebo nemalo to žiadny zmysel. Tiež je zarážajúce, že tie, tí starostovia a to, tie zastupiteľstvá vedia presne, odkedy sa to dieťa narodí, to znamená de facto majú tri roky na to, aby tú materskú škôlku postavili alebo rozšírili, rovnako základnú školu, a potom sú prekvapení a potom sú prekvapení, že majú nával v materskej škole, nechápem to, lebo som dlhé roky robil starostu a pokladal som to za dôležité, aby každé jedno dieťa od dvoch rokoch malo možnosť chodiť do tejto školy. Ale čo je ešte dôležité pri tomto zákone, ja už som to spomínal, naozaj nám treba vytvoriť podmienky v lokalitách, kde si to nevedia zabezpečiť, aby tie podmienky deti aj mali a možno spomeniem prípad Richnava, Kluknava, kde nevedeli zabezpečiť v týchto dvoch obciach, kde sa nevedeli dohodnúť, nevedeli v Richnave zabezpečiť základnú, povinnú základnú školskú dochádzku a vlastne musel zasiahnuť štát a ako asi jediné miesto na Slovensku tento problém vyriešil štát, že postavil vlastnú školu, a asi je to dôvod na zamyslenie, rovnako sa zamýšľať nad tými materskými školami.
9. schôdza NR SR - 12.deň - B. popoludní
Dátum: 2024-02-20
Poslanec: Ledecký, Vladimír (SaS)
Druh vystúpenia: Vystúpenie s faktickou poznámkou

10. Ďakujem, pán poslanec. Ja by som chcel upozorniť na to, čo už tu bolo upozorňované, a to sú vylúčené rómske komunity. Ja mám obavy, že tam v tých komunitách nebude tlak voličov na svojich volených zástupcov na výstavbu takýchto zariadení. A pokiaľ ten tlak nebude a je jasné, že v konečnom dôsledku vybudovať také zariadenie môže samospráva, a pokiaľ tam nebude ten tlak, tak tie škôlky nebudú a to práve kvôli tomu, že sme prijali tento zákon a nebolo to ošetrené. Treba si uvedomiť, že my máme dneska základné školy v takýchto komunitách alebo v samospráve v mestách a obciach v takýchto komunitách, kde viac, desaťtisíce detí, to znamená veľa detí nám chodí na dvojzmennú prevádzku a nevieme to vyriešiť z kapacitných dôvodov. My tam potrebujeme budovať školy a následne, samozrejme, aj tie škôlky. A ja nebudem vysvetľovať, že prečo je problém, keď deti chodia na dvojzmennú prevádzku. Ale minimálne hovoríme, že tie, tie deti treba udržať čo najviac v škole a do družiny, na základnú umeleckú školu, na centrá voľného času. No ale, samozrejme, keď idú poobede do školy, tak tieto zariadenia nemôžu vôbec využívať. Čiže, áno, ja, mne sa páči, tie problémy, ktoré riešite v tej vašej novele, ale, ale naozaj principiálne treba sa pozrieť ešte raz na ten zákon a, a riešiť to tak, aby bola motivácia tie deti odmalička do tej školy dostať, aby naozaj dostali tie jazykové zručnosti a všetky ostatné zručnosti tak, aby boli trvalou hodnotou pre našu spoločnosť, a nie len budúce generácie poberateľov sociálnych dávok. Ďakujem.
9. schôdza NR SR - 11. deň - A. dopoludnia
Dátum: 2024-02-16
Poslanec: Ledecký, Vladimír (SaS)
Druh vystúpenia: Vystúpenie s faktickou poznámkou

67. Pani kolegyňa, ja naozaj nerozumiem tým, tým kontraverzným vyhláseniam. Tak my sme tu v priebehu posledného mesiaca-dvoch, rozbili 700 miliónov na 13. dôchodky, 300 miliónov, čo sa mali zrušiť rodinné dôchodky, ako to deklaroval minister, sme nakoniec nechali, to znamená ďalších 300 miliónov. My sme tu zamestnali 300 ľudí na to, aby riešili servis, čo sa týka financovania hypoték, alebo dofinancovania. My sme tu 200 ľudí na MIRRI nových zafinancovali. My sme tu zriadili nové ministerstvo, ktoré ani pánboh ešte nevie, koľko to bude stáť. A na druhej strane hovoríme, že nemáme v zdravotníctve nejaký ten milión alebo, alebo, alebo naozaj pár korún na tie základné veci, aby, aby tie deti mali tie práva. Tak ja sa pýtam, viac ako miliardu tak mihnutím ruky sme minuli, čo, čo vlastne nebolo plánované a naozaj, naozaj padlo také rozhodnutie, tak sa to minulo. A na druhej strane, čo sa týka detí, chorých detí, tých, tých detí, ktorí, ktoré to najviac potrebujú, ktorí si to nevedia pýtať, tak na tých zvysoka kašleme. Naozaj to je, kontraverzné debaty sú to a ja im, ja im nerozumiem. Ďakujem.
9. schôdza NR SR - 11. deň - A. dopoludnia
Dátum: 2024-02-16
Poslanec: Ledecký, Vladimír (SaS)
Druh vystúpenia: Vystúpenie s faktickou poznámkou

41. Ďakujem pekne, pani kolegyňa, a dúfam, že koaliční poslanci majú citlivosť na obhajovanie práv detí a nebudú hľadať na to výhovorky, ako sa to nedá. Koaliční poslanci argumentovali pri nedávnej zmene Trestného zákona obhajovaním ľudských práv. Je ale cynické, ak sa snažíme obhajovať ľudské práva odsúdených a nemyslíme na ľudské práva iných skupín, napríklad menšín, sociálne vylúčených alebo zdravotne znevýhodnených, queer komunity, práva žien, ale aj, aj práva obetí trestných činov. Ale na prvom mieste vždy pri obhajovaní ľudských práv a pri obhajovaní práv musia byť deti, lebo to je jediná skupina, ktorá sa nevie brániť, nevie v tom verejnom priestore nejak prejaviť svoj názor. A preto je táto novela nesmierne dôležitá a uvidíme, či chceme chrániť práva detí, alebo máme tú citlivosť vyoperovanú. A urobíme to na každom jednom poslancovi, ktorý bude hlasovať na základe toho, ako bude hlasovať. Ďakujem.
9. schôdza NR SR - 10.deň - B. popoludní
Dátum: 2024-02-15
Poslanec: Ledecký, Vladimír (SaS)
Druh vystúpenia: Vystúpenie s faktickou poznámkou

15. Ďakujem pekne. Pán minister, moja otázka smerovala naozaj k tomu, že sa niečo dozviem, ale tých spŕška arogantných výčitiek, ktoré som tu počul, asi, asi hovorí o tom, ako, ako ste sa snažil odpovedať. Ja sa chcem spýtať, či sa vám zdá v poriadku, keď za december ste rozbili, táto nová vláda, lebo dlhšie ste nevládli, len ako v decembri minulého roku niekoľko stoviek miliónov a zároveň jedným dychom hovoríte, ako bývalá vláda tieto peniaze rozhadzovala. Takže minimálne ste rovnakí, keď nie horší. A ja, moja doplňujúca otázka smeruje k tomu, že dotujete energie na 100 % každému, čiže najviac na tom získavajú bohatí ľudia. Trináste dôchodky idete dávať tak, že všetci rovnako, to znamená, zase na tom získajú najbohatší ľudia, lebo tí, čo majú najväčšie dôchodky, budú mať najväčšie dôchodky znova trináste. A odchody do dôchodku po štyridsiatich rokoch váš štátny tajomník na našom výbore hovoril, aký je to problém a ako to musíte riešiť, a nemám pocit, že od začiatku roka tu bol predložený nejaký návrh, ktorý by tento problém riešil. Čiže moja otázka je, že v týchto smeroch ako budete konsolidovať. Ďakujem.
9. schôdza NR SR - 9. deň - A. dopoludnia
Dátum: 2024-02-14
Poslanec: Ledecký, Vladimír (SaS)
Druh vystúpenia: Vystúpenie s faktickou poznámkou

40. Ďakujem pekne, pán poslanec. Veľmi, veľmi pekný príspevok v rozprave. Stotožnil som sa s celým príspevkom. Ja by som reagoval na to, že ako ste hovorili ohľadom, ohľadom toho príkladu vlakov zadarmo, že v podstate nie sú zadarmo a že sami železničiari hovoria, že že to degraduje celý systém. Tak ja som niekoľko mesiacov robil v Rusku, meste Lipeck, a tam mali zadarmo mestskú dopravu a mali zadarmo telefóny, mohli ste volať do celého sveta, kde ste chceli, lebo to mesto bolo nejak v druhej svetovej vojne mesto hrdina alebo niečo také, tak vlastne takúto vymoženosť mali, a poviem vám, že tie autobusy boli totálne zdevastované, som sa čudoval, že ešte idú, a pred tými telefónnymi búdkami, či ráno, či na obed, či večer, vždycky boli veľké rady ľudí, lebo keď je to zadarmo, tak, samozrejme, budem telefonovať. Chcem povedať, že vtedy ešte mobilné telefóny neboli, takže, takže to hovorí, že čo je zadarmo. Ja si ale myslím, že nič nie je zadarmo, nič nie je zadarmo, že to je len taký slogan. A keď aj niečo sa tvári, že je zadarmo, tak zadarmo to nie je a navyše to ani nefunguje, a to, čo ste, pán poslanec hovorili ohľadom tých analýz, my máme na Slovensku 200 funkčných platných analýz. My keď sme vypracovávali víziu a stratégiu Slovenska, taká vrcholná analýza, alebo, alebo vrcholná analýza a zároveň stratégia Slovenska, tak ja verím, že v ten deň ju niekto odložil do šuflíka a vôbec sa s ňou nezaoberal, takže my tie analýzy máme, ale naozaj naučme sa s nimi pracovať, zoberme, vyberme, prečítajme si to a buď zistíme, že to, čo navrhujeme, je úplná blbosť, alebo, naopak, podporme to tou analýzou, a nie realizujme každý nápad.
19. schôdza NR SR - 9.deň - B. popoludni
Dátum: 2024-09-25
Poslanec: Lackovič, Marek (PS)
Druh vystúpenia: Vystúpenie s faktickou poznámkou

26. Ďakujem veľmi pekne za slovo, pán predsedajúci. Ja by som chcel veľmi pekne poďakovať pani predsedníčke za jej prácu i za prácu celého úradu ako takého. Ale nadviažem teda na slová pani kolegyne, pani poslankyne Gažovičovej, ktorá hovorila o tom, ako narastá poznateľnosť úradu. No ono je to aj dobrá, aj zlá správa, pretože zjavne ho potrebujú mnohí ľudia, mnohí Slováci, Slovenky čoraz viac, pretože sa čoraz viac stretávajú s takýmito neželanými rôznymi javmi v spoločnosti. Ono ale keď si pozrieme aj tie čísla, úrad informoval, že v septembri ´24 oslávil v podstate tri roky existencie úradu, a teda aj všetkých poctivých ľudí, pre ktorých je ochrana verejného záujmu nadmieru dôležitou hodnotou. My keď si pozrieme tie čísla, tak v podstate tá trojročná práca hovorí sama za seba. Máme tu 1 320 ľudí, ktorí sa obrátili na úrad, z toho 574 využilo infolinku. Máme 547, alebo úrad mal takmer 550 prijatých podnetov, z ktorých jedna pätina bola anonymných, to znamená 119. Máme tu 134 oznámení o nezákonnej činnosti. Máme tu 42 ochranných zásahov proti odvetným opatreniam. Máme tu viac ako 3 600 vyškolených osôb počas 80 školení. Takže naozaj klobúk dole a tá práca úradu a jeho prospech pre spoločnosť ako takú, pre náš právny štát, alebo pre právny štát ako celok je naozaj nezanedbateľný, nespochybniteľný. Takže ešte raz veľmi pekne ďakujeme.
19. schôdza NR SR - 5.deň - B. popoludní
Dátum: 2024-09-18
Poslanec: Lackovič, Marek (PS)
Druh vystúpenia: Vystúpenie s faktickou poznámkou

20. Ďakujem pekne za slovo, pán predsedajúci. Nie je tu, žiaľ, pán poslanec Majerský, ktorý dával faktickú poznámku, tak ja len v skratke teda, ako keby tu bol. Áno, to dofinancovanie samospráv je potrebné uskutočniť aj v nadväznosti na to, že tu máme odpálené určité konsolidačné bomby práve týchto dňoch a v týchto hodinách a je už všade avizované a všetci to, žiaľ, vidia, že sa blíži Ficova drahota. A my si musíme uvedomiť, že aj tie samosprávy, pokiaľ sa nedofinancujú, tak to zacvakajú, alebo zaplatia, bohužiaľ, že to musím tak povedať, opäť len obyčajní ľudia. My už dnes vieme, že priemerná trojčlenná rodina, alebo priemernú trojčlennú rodinu to môže stáť až tisíc euro ročne. Takže naozaj aj v kontexte tej Ficovej drahoty, ktorá sa očividne blíži, potrebujeme dofinancovať výpadok samospráv, aby na konci dňa sa nepremietli ešte aj poplatky súvisiace s regiónmi, s našimi mestami, obcami a so službami, ktoré na obecných či mestských úradoch poskytujú, aby sa nepremietli na bežných ľudí. Ďakujem pekne.
19. schôdza NR SR - 5.deň - A. dopoludnia
Dátum: 2024-09-18
Poslanec: Lackovič, Marek (PS)
Druh vystúpenia: Vystúpenie

80. Ďakujem za slovo, pán predsedajúci. Finančná situácia v obciach, mestách a vyšších územných celkoch sa zhoršila z dôvodu výpadku príjmu dane z príjmu fyzických osôb. Medziročný pokles len za prvých sedem mesiacov roka 2024 predstavuje podľa údajov o prevode výnosu dane z príjmu fyzických osôb Ministerstva financií Slovenskej republiky sumu 35 983 000 eur v prípade vyšších územných celkov a 83 965 000 eur v prípade miest a obcí, čo celkovo kumulatívne predstavuje sumu 119 948 000 eur. Berúc do úvahy prognózy ministerstva financií, ale aj schválené rozpočty samospráv či inflačné faktory, je zo strany samospráv legitímne očakávať v aktuálnom roku 2024 rovnaké alebo vyššie príjmy, ako boli dosiahnuté v predchádzajúcom kalendárnom roku. Zároveň platí, berúc do úvahy vyjadrenia predstaviteľov zastupiteľských organizácií samospráv SK8, Únia miest Slovenska, Združenie miest a obcí Slovenska, ktoré pomenúvajú riziká vyplývajúce z poklesov príjmov na služby a životnú úroveň obyvateľov Slovenskej republiky, navrhujeme, aby vláda Slovenskej republiky poskytla obciam, mestám a vyšším územným celkom kompenzáciu výpadkov príjmov, ku ktorej došlo aj v dôsledku politických rozhodnutí na centrálnej úrovni riadenia a vládnutia. Toľko pre túto chvíľu, viac potom v samotnej rozprave.
19. schôdza NR SR - 3.deň - A. dopoludnia
Dátum: 2024-09-13
Poslanec: Lackovič, Marek (PS)
Druh vystúpenia: Vystúpenie s faktickou poznámkou

180. Ďakujem za slovo, pán predsedajúci. No, ja ešte k bodu desať v dôvodovej správe, pretože tam ma zaujalo to, že píše sa tam, že v súčasnosti je územná pôsobnosť členov dobrovoľnej stráže prírody spravidla nastavená na pomerne rozsiahle územia, napríklad na celé kompetenčné územia správ chránených krajinných oblastí, prípadne na celé územie Slovenskej republiky. Čiže je to nastavené pomerne že jednoducho, prehľadne, efektívne, zjavne to funguje. Čo robí ten návrh, je to, že navrhované znenie územnú kompetenciu dobrovoľnej stráže prírody stanovuje na pozemky v ich vlastníctve, v správe, nájme alebo v obhospodarovaní, alebo na iných pozemkoch po písomnej dohode s ich vlastníkom, správcom, nájomcom alebo obhospodarovateľom. Čiže komplikujeme celú tú situáciu a znefunkčňujeme to funkčné, čo ako-tak funguje a je normálne a je prospešné pre túto krajinu. A na záver k tomu celému bodu desať dodávate, že navrhovaným znením zákona dôjde k racionalizácii výkonu činnosti dobrovoľnej stráže prírody. No ja som ešte sa nestretol s príkladom, alebo s prípadom, kedy totálne skomplikovanie celej veci viedlo k racionalizácii akéhokoľvek výkonu. Takže, neuveriteľné naozaj! Ďakujem pekne.
19. schôdza NR SR - 3.deň - A. dopoludnia
Dátum: 2024-09-13
Poslanec: Lackovič, Marek (PS)
Druh vystúpenia: Vystúpenie s faktickou poznámkou

162. Ďakujem pekne za slovo, pán predsedajúci. No, je to presne tak, ako povedala pani kolegyňa. Vy meníte a dopĺňate zákon o ochrane prírody a krajiny a ustanovujete všeobecné oprávnenie pre zamestnancov jazdiť alebo aj stáť s motorovými vozidlami v chránených územiach, pohybovať sa mimo vyznačených turistických chodníkov alebo náučných chodníkov s hranicami zastavaného územia obce v chránených územiach od tretieho stupňa ochrany a zároveň hovoríte, že tento zákon nemá žiadne vplyvy na životné prostredie. Tak to je snáď naozaj že zlý žart. Veď to už naozaj neobstojí ani v humorných reláciách. Čo by som ale odporučil, je, keď už sa bavíme o ochrane prírody a prírode ako takej, sú tam akútnejšie, sú tam, sú tam horúcejšie problémy, ktoré by bolo treba riešiť. Spomeniem v rýchlosti len dva. Napríklad je veľká škoda, že neriešime napríklad to, aby vydanie stavebných, aby vydávanie stavebných povolení na dobudovanie vodovodov a kanalizácií netrvalo napríklad tisíc dní. Lebo aj také prípady na Slovensku, žiaľ, máme. Taktiež je veľká škoda, že napríklad neriešime ten už dlho rokov ťahajúci, dlhé roky ťahajúci sa problém, že odbory starostlivosti o životné prostredie na okresných úradoch stále spadajú pod ministerstvo vnútra a nespadajú pod ministerstvo životného prostredia, ktoré by malo gestorovať, samozrejme, aj tieto odbory starostlivosti o životné prostredie na okresných úradoch a tak ďalej a tak ďalej. Mám veľmi málo času, nemôžem pokračovať. Ale my sa napriek, my sa namiesto toho venujeme opäť takýmto nezmyslom, ktoré nie sú navyše ani dobre prepracované, dobre odôvodnené, s gramatickými chybami a tak ďalej.
20. schôdza NR SR - 1.deň - B. popoludní
Dátum: 2024-09-12
Poslanec: Lackovič, Marek (PS)
Druh vystúpenia: Vystúpenie s faktickou poznámkou

266. Ďakujem veľmi pekne za slovo, pán predsedajúci. Ďakujem za príspevok, pani poslankyňa. Ty si spomínala vo svojom príspevku kolabujúce sektory. Spomínala si školstvo, dotkla si sa aj, aj zdravotníctva a tu si mi pripomenula jednu zaujímavú reportáž, bola to myslím televízia Markíza. Dohľadal som si to, 30. júla to bolo, tento rok. Tak to ešte ten úvod do toho, že my vieme, že SMER už vládne, bude to 4 700 dní čochvíľa a výsledkom toho vládnutia je tá reportáž, v ktorej sme sa dozvedeli dve zásadné veci alebo minimálne veci, ktoré ma veľmi zaujali. Prvá bola tá, že 280-tisíc v rámci toho sektora, keď sa bavíme o tom zdravotníctve, 280-tisíc ľudí dnes nemá ani len svojho všeobecného lekára. Ale čo bolo zaujímavejšie, tak v tej reportáži endokrinologičku ordinujúcu v Bratislave počas jej dovolenky zastupovala jej kolegyňa v 400 km vzdialenej Starej Ľubovni. Kam sme to dobačovali so zdravotníctvom, že keď máte problém so štítnou žľazou, tak z Bratislavy vás pošlú do Starej Ľubovne. Ale my máme problém taký, že musíme odvolávať Michala Šimečku. Naozaj gratulujem k tomu, to je neuveriteľné.
20. schôdza NR SR - 1.deň - B. popoludní
Dátum: 2024-09-12
Poslanec: Lackovič, Marek (PS)
Druh vystúpenia: Vystúpenie s faktickou poznámkou

196. Ďakujem za slovo. Pani poslankyňa, vy ste tu hovorili niečo o rozšafnom rozhadzovaní peňazí, tak ja vám niečo poviem o jednom veľmi aktuálnom rozšafnom rozdávaní peňazí, a to priamo na Ministerstve financií Slovenskej republiky z 10. septembra 2024, to znamená spred 48 hodín. Opäť po dvoch mesiacoch tu máme flagrantný príklad absolútneho zvýhodňovania vašich ľudí. Najnovšie sme sa totiž 10. septembra dozvedeli, že ministerstvo financií rozdelilo mestám a obciam, tak ako to robí každý rok, tentokrát dotácie vo výške 3,5 milióna eur. Opäť to však dopadlo ako každé jedno výjazdové rokovanie tak ako vždy, všetky tie úspešné odklepnutia peňazí sme preverili a z vyše 300 úspešných žiadateľov je 230 koaličných, 63 %. Takže opäť ste nezohľadňovali bodové systémy, zabudli ste na niektoré faktory, ktoré ste si na začiatku určili v tejto dotačnej výzve. To je dotačná výzva 2/2024 a opäť tak ako zakaždým, pri každom jednom výjazdovom rokovaní aj tentokrát ste rozdávali dotácie, ale opäť hlavne svojim starostom a svojim starostkám. Toto je 48 hodín starý príklad, ktorý opäť potvrdzuje to, o čom celý čas hovoríme. Aby som to dokončil, 230 bolo vašich koaličných, 113 bolo nezávislých napriek tomu, že väčšina z nich žiadala a len 28 z tej vyše tristovky bolo opozičných. Z toho najviac, 2,7 % dostalo KDH. Neuveriteľné, neuveriteľné.
20. schôdza NR SR - 1.deň - A. dopoludnia
Dátum: 2024-09-12
Poslanec: Lackovič, Marek (PS)
Druh vystúpenia: Vystúpenie s faktickou poznámkou

80. Ďakujem, pán predsedajúci. Pán poslanec, neodpustili ste si vo svojom prejave aj nejaké poznámky znovu o progresívnej ideológii a o týchto veciach, ale znovu nerozumiem prečo, ale opäť, teda všimli ste si napríklad, s čím prichádzate na septembrovú schôdzu vy a s čím prichádzame napríklad my? Nie sme to my, ktorý predkladá tu vlajky na štátnych budovách, doživotné renty pre generálneho prokurátora. Dokonca ste prichádzali alebo vaša koaličná partner... koaličný partner, so sobášami, aby mohli poslanci sobášiť. Naopak, Progresívne Slovensko je napríklad to, ktoré predkladá aj na túto schôdzu zmenu priestupkového zákona, aby sa kradnúť naozaj neoplatilo. Sme to my, ktorí chcú ľahší prechod medzi štúdiom a prácou. Je to Progresívne Slovensko, ktoré chce pomôcť podnikateľom, ktorí si nevedia vymôcť pohľadávky. Je to Progresívne Slovensko, ktoré chce zjednodušiť život ľudí so zdravotným znevýhodnením. Je to Progresívne Slovensko, ktoré predkladá online prenosy z obecných zastupiteľstiev. Je to Progresívne Slovensko, ktoré bazíruje na tom, aby sa poriadne prešetril atentát na Roberta Fica. Kde je tam progresívna ideológia? Ja to nevidím.
16. schôdza NR SR - 2.deň - A. dopoludnia
Dátum: 2024-07-16
Poslanec: Lackovič, Marek (PS)
Druh vystúpenia: Vystúpenie s faktickou poznámkou

97. Ďakujem za slovo, pán predsedajúci, no ja som si to uvedomil a mali sme tu historický okamih a opravte ma, ak sa mýlim, ale toto bolo prvé vystúpenie koaličného poslanca v rozprave, na ktorom nebol prečítaný pozmeňovák. Prvé vystúpenie za takmer desať mesiacov, nerátam slová spravodajcov a navrhovateľov počas tých desiatich mesiacov, ale prvé vystúpenie, na ktorom nebol prečítaný pozmeňovák asi, a aj to vystúpenie bolo plné demagógie, klamstiev a bludov. Naozaj tragikomické vystúpenie. (Potlesk.)
15. schôdza NR SR - 12.deň - A. dopoludnia
Dátum: 2024-06-28
Poslanec: Lackovič, Marek (PS)
Druh vystúpenia: Vystúpenie s faktickou poznámkou

44. Ďakujem pekne za slovo. No ja sa ešte spamätávam z toho, čo sa pred chvíľočkou stalo, a naznačila to aj pani kolegyňa, pani poslankyňa Kleinert. Tak vy vôbec nemáte hanbu poslať preč pani komisárku pre osoby so zdravotným postihnutím, pani Stavrovskú, vy sa vôbec nehanbíte poslať preč pána verejného ochrancu práv, pána Dobrovodského, vy sa vôbec nehanbíte poslať preč komisára pre deti pána Mikloška, len preto, aby ste si vedeli urobiť zmeny v Audiovizuálnom fonde ešte teraz pred letom, narýchlo, na hulváta. Ja, ja neviem, ale naozaj toto je taká hanba, že je to naozaj veľmi veľmi smutné a človeku neviem, nemám, nemám k tomu naozaj slov, je to vrcholne trápne a vrcholná hanba.
15. schôdza NR SR - 11.deň - B. popoludní
Dátum: 2024-06-27
Poslanec: Lackovič, Marek (PS)
Druh vystúpenia: Vystúpenie s faktickou poznámkou

51. Ďakujem veľmi pekne, úplne s vami súhlasím, pán poslanec, sú to veľmi vážne veci, ktoré hovoríte a presne práve preto by nemali takéto zásadne veci chodiť skráteným legislatívnym konaním. Presne ste to potvrdili, že tu sú ešte možné súdne žaloby, vecné bremená a kadečo, čo som ja nespomenul v tých trinástich minútach. Ale robíme veľmi zásadnú vec a tá sa procesuje rádovo v 2-3 dňoch. Dneska bude schválené prvé čítanie, pôjde sa na druhé, tretie možno dneska, dneska asi, už ani zajtra nič. Možno zajtra sa, toto nemôže takto fungovať, že my tu teraz, vy chcete vyriešiť vec, ktorá sa ťahá od roku 1992, to je koľko osem... 32 rokov, vy ju chcete vybaviť za tri dni. To takto nemôže fungovať legislatívny proces, viete, nehnevajte sa. Ďakujem pekne.